ΤΟ **ΡΗΜΑ** ΣΤΑ ΑΡΧΑΙΑ ΕΛΛΗΝΙΚΑ

**Ρήματα** είναι οι λέξεις οι οποίες σημαίνουν ότι το υποκείμενο ενεργεί (κάνει κάτι) ή πάσχει (παθαίνει κάτι) ή βρίσκεται σε μια κατάσταση.

**Διάθεση** του ρήματος λέγεται η ιδιότητα που έχει αυτό να φανερώνει σε ποια κατάσταση βρίσκεται το υποκείμενό του.

Το ρήμα στα αρχαία ελληνικά έχει 4 διαθέσεις: α) Ενεργητική, β) Μέση, γ) Παθητική και δ) Ουδέτερη.Ανάλογα με τη διάθεση τα ρήματα διακρίνονται σε:

**1. Ενεργητικά:** όταν φανερώνουν ότι το υποκείμενο ενεργεί.

**2. Μέσα:** όταν φανερώνουν ότι το υποκείμενο κάνει μιαν ενέργεια που επιστρέφει στο ίδιο το υποκείμενο.

**3. Παθητικά:** όταν φανερώνουν ότι το υποκείμενο πάσχει (=παθαίνει) κάτι από κάποιον άλλο.

**4. Ουδέτερα:** όταν φανερώνουν ότι το υποκείμενο ούτε ενεργεί, ούτε πάσχει κάτι, αλλά βρίσκεται σε μία κατάσταση.

Το ρήμα στα αρχαία ελληνικά έχει δύο Φωνές: **Ενεργητική** (-ω) και **Μέση** (-όμαι) και τέσσερις Εγκλίσεις: 1. **Οριστική, 2. Υποτακτική, 3. Ευκτική** και 4. **Προστακτική.** Οι **Χρόνοι** του ρήματος είναι επτά και διακρίνονται σε αρχικούς και ιστορικούς:

1. Ενεστώτας 5. Παρατατικός
2. Μέλλοντας ΑΡΧΙΚΟΙ 6. Αόριστος ΙΣΤΟΡΙΚΟΙ
3. Παρακείμενος ΧΡΟΝΟΙ 7. Υπερσυντέλικος ΧΡΟΝΟΙ
4. Συντελεσμένος Μέλλοντας

Εκτός των 4 εγκλίσεων, το ρήμα έχει ακόμη δύο ονοματικούς τύπους: α) **Απαρέμφατο** και β) **Μετοχή**. Το απαρέμφατο είναι ρηματικό ουσιαστικό, ενώ η μετοχή είναι ρηματικό επίθετο και έχει τρία γένη. Και οι δύο ρηματικοί τύποι (απαρέμφατο και μετοχή) απαντώνται μόνο σε τέσσερις χρόνους: **Ενεστώτα, Μέλλοντα, Αόριστο** και **Παρακείμενο**.

Στην οριστική των ιστορικών χρόνων, δηλαδή όσων αναφέρονται στο παρελθόν, τα ρήματα παίρνουν **αύξηση**.

Όταν το θέμα του ρήματος αρχίζει από σύμφωνο, τότε το ρήμα παίρνει **συλλαβική αύξηση**, δηλαδή ένα ἐ (έψιλον με ψιλή) μπροστά από το θέμα. π.χ. λύω> **ἔ-**λυον παιδεύω> **ἐ-**παίδευον. Όταν το θέμα του ρήματος αρχίζει από φωνήεν, τότε το ρήμα παίρνει **χρονική αύξηση,** δηλαδή το αρχικό βραχύ φωνήεν του θέματος εκτείνεται στο αντίστοιχό του μακρό.

Κατά τη χρονική αύξηση στην αρχή του θέματος γίνονται οι εξής μεταβολές:

ᾰ ή ε → **η** > ἀγοράζω→ **ἠ**γόραζον αι ή ει → **ῃ** > αἰσθάνομαι→ **ᾐ**σθανόμην

ο → **ω** > ὀδύρομαι→ **ὠ**δυρόμην αυ ή ευ → **ηυ** > αὐξάνω → **ηὔ**ξανον

ῐ → **ῑ** > ἰκετεύω → **ἰ**κέτευον οι → **ῳ** > οἰκτίρω → **ᾢ**κτιρον

ῠ → **ῡ** > ὑβρίζω → **ὔ**βριζον

Το βοηθητικό ρήμα **εἰμὶ** (= είμαι/ υπάρχω)

Αρχικοί Χρόνοι:

**Ενεστώτας:** εἰμὶ

**Παρατατικός:** ἦ και ἤν

**Μέλλοντας:** ἔσομαι

**Αόριστος:** ἐγενόμην

**Παρακείμενος:** γέγονα δανείζεται τους τύπους από το ρήμα *γίγνομαι*

**Υπερσυντέλικος:** ἐγεγόνειν

|  |  |  |
| --- | --- | --- |
| **ΟΡΙΣΤΙΚΗ** | | |
| **ΕΝΕΣΤΩΤΑΣ** | **ΠΑΡΑΤΑΤΙΚΟΣ** | **ΜΕΛΛΟΝΤΑΣ** |
| εἰμὶ | ἦ και ἦν | ἔσομαι |
| εἶ | ἦσθα | ἔσει και ἔσῃ |
| ἐστὶ(ν) | ἦν | ἔσται |
| ἐσμὲν | ἦμεν | ἐσόμεθα |
| ἐστὲ | ἦτε | ἔσεσθε |
| εἰσὶ(ν) | ἦσαν | ἔσονται |

|  |  |  |
| --- | --- | --- |
|  | **ΑΠΑΡΕΜΦΑΤΟ** | **ΜΕΤΟΧΗ** |
| **ΕΝΕΣΤΩΤΑΣ →** | εἶναι | ὁ ὤν |
|  |  | ἡ οὖσα |
|  |  | τὸ ὄν |
|  | | |
| **ΜΕΛΛΟΝΤΑΣ →** | ἔσεσθαι | ὁ ἐσόμενος |
|  |  | ἡ ἐσομένη |
|  |  | τὸ ἐσόμενον |

|  |  |  |  |
| --- | --- | --- | --- |
| **εἰμὶ** | | | |
| **ΕΝΕΣΤΩΤΑΣ** | | | |
| **ΟΡΙΣΤΙΚΗ** | **ΥΠΟΤΑΚΤΙΚΗ** | **ΕΥΚΤΙΚΗ** | **ΠΡΟΣΤΑΚΤΙΚΗ** |
| εἰμὶ | ὦ | εἴην | \_\_\_\_\_\_ |
| εἶ | ᾖς | εἴης | ἴσθι |
| ἐστὶ(ν) | ᾖ | εἴη | ἔστω |
| ἐσμὲν | ὦμεν | εἴημεν /εἶμεν | \_\_\_\_\_\_ |
| ἐστὲ | ἦτε | εἴητε /εἶτε | ἔστε |
| εἰσὶ(ν) | ὦσιν | εἴησαν /εἶεν | ἔστων/ ὄντων  (ή) ἔστωσαν |

**ΧΡΟΝΙΚΗ ΑΝΤΙΚΑΤΑΣΤΑΣΗ** (Χ.Α.) κάνουμε όταν μας δίνεται ένα ρήμα ή ρηματικός τύπος (απαρέμφατο ή μετοχή) και ζητείται να το «αντικαταστήσουμε» στο **ίδιο πρόσωπο** στους υπόλοιπους χρόνους, στους οποίους απαντάται η συγκεκριμένη έγκλιση. Τα βήματα που ακολουθούμε είναι τα εξής:

1. Αναγνώριση του ρηματικού τύπου που δίνεται (σε ποιο πρόσωπο είναι, σε ποιο χρόνο, σε ποια έγκλιση και φωνή βρίσκεται)
2. Γράφουμε όλους τους χρόνους κάθετα και τοποθετούμε τον τύπο που δίνεται στο σωστό χρόνο. (αν δεν δίνεται ήδη από την άσκηση)
3. Συμπληρώνουμε τους υπόλοιπους χρόνους (όπου απαντάται η συγκεκριμένη έγκλιση) προσέχοντας να μην αλλάξουμε το πρόσωπο.

π.χ. να γίνει Χρονική Αντικατάσταση του τύπου: παιδεύσαιμεν.

**1ο Βήμα:** αναγνώριση: α’ πληθυντικό πρόσωπο Ευκτικής Αορίστου Ε.Φ.

**2ο Βήμα:** γράφουμε τους χρόνους και βάζουμε το ρήμα στο χρόνο που έχει δοθεί:

Ενεστώτας

Παρατατικός

Μέλλοντας

Αόριστος **→ παιδεύσαιμεν**

Παρακείμενος

Υπερσυντέλικος

**3ο Βήμα:** συμπληρώνουμε τους υπόλοιπους χρόνους (κάνουμε δηλ. την αντικατάσταση του τύπου στους χρόνους που απαντάται η συγκεκριμένη έγκλιση) προσέχοντας να μην αλλάξουμε το πρόσωπο!

Ενεστώτας→ παιδεύοιμεν

Παρατατικός \_\_\_\_

Μέλλοντας→ παιδεύσοιμεν

Αόριστος→ **παιδεύσαιμεν**

Παρακείμενος→ πεπαιδευκότες εἶμεν

Υπερσυντέλικος \_\_\_\_

Μόνο όταν είμαστε σίγουροι ότι θυμόμαστε ποιους χρόνους έχει κάθε έγκλιση μπορούμε να παραλείψουμε από την αρχή τους χρόνους εκείνους, στους οποίους δεν απαντάται ο ζητούμενος τύπος. π.χ εδώ τον **παρακείμενο** και τον **υπερσυντέλικο**. Καλό θα είναι, όμως, στην αρχή, να τους γράφουμε όλους και να βάζουμε παύλες όπου δεν απαντάται η έγκλιση του ρήματος που μας έχει δοθεί.

**ΕΓΚΛΙΤΙΚΗ ΑΝΤΙΚΑΤΑΣΤΑΣΗ** (Ε.Α.) κάνουμε όταν μας δίνεται ένα ρήμα και ζητείται να το «αντικαταστήσουμε» στο **ίδιο πρόσωπο** στις υπόλοιπες εγκλίσεις, στους οποίες απαντάται ο συγκεκριμένος χρόνος. Τα βήματα που ακολουθούμε είναι τα εξής:

1. Αναγνώριση του ρηματικού τύπου που δίνεται (σε ποιο πρόσωπο είναι, σε ποιο χρόνο, σε ποια έγκλιση και φωνή βρίσκεται)
2. Γράφουμε επάνω το **χρόνο** στον οποίο δίνεται το ρήμα και από κάτω όλες τις **εγκλίσεις** κάθετα και τοποθετούμε τον τύπο που δίνεται στο σωστή έγκλιση. (αν δεν δίνεται ήδη από την άσκηση)
3. Συμπληρώνουμε τις υπόλοιπες εγκλίσεις (όπου απαντάται ο συγκεκριμένος χρόνος) προσέχοντας να μην αλλάξουμε το πρόσωπο.

π.χ να γίνει Εγκλιτική Αντικατάσταση του τύπου: παιδεύσαιμεν.

**1ο Βήμα:** αναγνώριση: α’ πληθυντικό πρόσωπο Ευκτικής Αορίστου Ε.Φ.

**2ο Βήμα:** γράφουμε το Χρόνο με τις εγκλίσεις από κάτω και βάζουμε το ρήμα στην έγκλιση που έχει δοθεί:

ΑΟΡΙΣΤΟΣ

Οριστική

Υποτακτική

Ευκτική **→ παιδεύσαιμεν**

Προστακτική

**3ο Βήμα:** συμπληρώνουμε τις υπόλοιπες εγκλίσεις (κάνουμε δηλ. την αντικατάσταση του τύπου στις εγκλίσεις που απαντάται ο συγκεκριμένος χρόνος) προσέχοντας πάντοτε να μην αλλάξουμε το πρόσωπο! Ιδιαίτερη προσοχή στην Προστακτική που δεν έχει το α’ ενικό και πληθυντικό.

Οριστική→ ἐπαιδεύσαμεν

Υποτακτική → παιδεύσωμεν

Ευκτική→ **παιδεύσαιμεν**

Προστακτική→ \_\_\_\_

**Προσοχή εδώ:** ο Αόριστος έχει μεν Προστακτική, αλλά το πρόσωπο στο οποίο έχει δοθεί το ρήμα είναι α’ πληθυντικό, το οποίο δεν απαντάται στη συγκεκριμένη έγκλιση!

* Δεν ξεχνάμε ότι **Χρονική Αύξηση** παίρνει μόνο η **Οριστική** και καμία άλλη έγκλιση.